Okt 22, 2014 | Konten Terbaru, Seni Budaya
(Dilangsungkan di atas rumah)
Sutan Parmato :
(juru bicara pihak keluarga calon mempelai wanita berdiri sambil mengangkat sembah).
Ma angku Sutan Sinaro ? Sambah tibo ka haribaan angku !
Sutan Sinaro :
(juru bicara pihak keluarga calon mempelai pria berdiri juga sambil mengangkat sembah).
Manitahlah angku Sutan Permato.
Sutan Parmato : Sungguahpun angku surang – tampek ambo manibokan sambah – nan sarapeknyolah niniak mamak nan gadang Basa batuah – alim ulama cadiak pandai – suluah bendang dalam nagari langkok jo Bundo Kanduang – amban puro limpapaeh rumah nan gadang – sarato nan mudo-mudo – nan capek kakiringan tangan – parik paga dalam nagari ketek indak disabuik namo – Gadang indak diimbaukan gala – nak jo sambah sajo kasadonyo – kami muliakan…(Kembali mengangkat Sembah dan melanjutkan lagi kata-katanya).
Apo nan manjadi isi pasambahan – iolah tantangan kami alek nan tibo – Nan sabondong lalu – satampuah suruik – sasuai jo janji nan dikarang – sarato padan nan lah diukue – iolah tibo kami disiko – Kok datang alah basambuik – kok tibo alah basonsong – lah dibao naiak kateh rumah – kok duduaklah bakambangkan lapiak – alah kami balapeh angah.
baa nan sakarang kini nangko – Kok dirantang namuah panjang – Elok dipunta naknyo singkek – Batanyo kami ka sipangka – Kok ado nan taraso diati – nan ta ilan dimato – alahko buliah dikatangahkan ?
Sutan Sinaro : Alah sampai di angku Parmato ?
Sutan Parmato : Alah, Sutan!
Sutan Sinaro : Apo nan manjadi panitahan dek angku Sutan Parmato tadi – alah dalam adaik dalam pusako – alah taracak diundang alah tasungkuik di limbago – Ibaraik urang batukang – alah dibarih makan pahek – alah dirasuak manjariau – Tapi samatang pun baitu – iyo juo bak pangaja urang tuo-tuo kito – Jikok babiduak banakodo – Jikok bajalan banan tuo – Nak ambo elo kato jo mupakaik – mancari rundiang nan saangguak – Basaba malah angku mananti !
Sutan Sinaro : yo ambo nanti malah ?
Sutan Sinaro : (menunjukkan sembah kepada ninik mamak rumah : Dt. Batuah)
Ma angku datuak Batuah? sambah tibo kaharibaan angku datuak !
Sutan Sinaro : Tantangan rundiang alek nan tibo indaklah raso kadiulang – Kok bisiak lah kadangaran – kok imbau lah samo kalampauan – Baa di kito kini nangko – kok kato alun bajawek – kok gayuang alun basambuik – iyo nak mintak sipaik bakeh angku Datuak – Baa po dikito pambarinyo ?
Dt. Batuah : Apo nan manjadi panitahan dek Sutan tadi – iyolah kato sabananyo – adaik tanyo iyo bajawek – adaik gayuang iyo basambuik – Tantang jawek bakeh si alek – jalan nan pasa kito turuik – labuah nan golong kito tampuah – Jikok batanyo lapeh arak jikok barundiang sudah makan – Pulang maklum bakeh Sutan !
Sutan Sinaro : Baa nyo kalau angku Datuak nan manyampaikan…?
Datuak Batuah : Karano Sutan nan manabang – eloklah Sutan juo nan manutuah!
Sutan Sinaro : Jadi malah angku. (Lalu menunjukkan sembah kembali kepada St. Parmato) Ma angku Sutan Parmato? Maaf dimintak sapuluah jari – karano lah rasah angku tagak mananti – maklumlah bajalan indak sadang salangkah – jalan babelok bakeh lalu – Baa nan kini nanko – manjawek tanyo angku tadi – lah kami cari rundiang nan saangguak – sarato kato nan sagumam – kok Bulek lah buliah digolongkan – picaklah buliah dilayangkan – iyo jalan nan pasa juo nan batampuah – labuah nan golong juo kito turuik – Jikok batanyo lapeh arak – jikok barundiang sudah makan – Sakitu sambah bakeh Sutan!
Sutan Parmato : Kalau baitu putusan kato – tingga dikami manjalani – Bismillahkan lah diangku disitu – nak kami turuikkan pulo di siko !
(Acara “sambah Manyambah” terhenti sejenak untuk makan dan setelah selesai makan, barulah Sutan Parmato kembali mengangkat sembah)
Sutan Parmato :
Ma angku Sutan Sinaro ? Sambah tibo kaharibaan angku…!
Sutan Sinaro :
Manitahlah angku Sutan Parmato
Sutan Parmato :
Kok makan iyolah sampai kanan kanyang – Kok minum iyolah tibo dinan sajuak – Manjapuik kato nan tingga – Maulang rundiang nan tadi – Kok ado nan tailan dimato – nan takano di ati – alah koh kini buliah kami katangahkan…?
Sutan Sinaro :
Katangahkanlah angku Sutan Parmato
Sutan Parmato :
Kok makan iyolah tibo dinan sajuak – Manjapuik kato nan tingga – Maulang rundiang nan tadi – Kok ado nan tailan dimato – nan takano di ati – alah koh kini buliah kami katangahkan…?
Sutan Sinaro :
Dahalu bakapa rang ka Makah – kini lah tabang jo pasawek – Dahulu kato baistinah – kiniko kato basicapek – Disabuik sajo nan paralu – Iyolah tantangan kami nagko – nan sabondong lalu satampuah suruik – namonyo urang tasarayo – tasuruah dek angku…
(sebutkan nama, suku dan kampung ayah calon pengantin wanita) – Datang kamari basamo-samo – untuak manjapuik marapulai – calon rang sumando jo minantu kami nan banamo…. (sebutkan nama calon pengantin pria) anak dari …(sebutkan nama ayahnya serta suku dan kampungnya) – Kok datang kami datang batadaik – ditingkek janjang – ditampiak bandua – langkok jo siriah bacarano – Kok japuik kami japuik tabao – sarato jo urang nan kamairingkan…!Awak baralek yo baabih ari – tapi pangulu yo baukatu – Karano itu pintak indak kabaulang – kandak indak kamanduo – Tarimolah baju pambaokan kami – nak mintak dipakaikan kapado rang sumando kami…!
Sumber : Tata Cara Perkawinan Adat Minangkabau
Mar 14, 2012 | Galeri Fiksi, Konten Terbaru, Pendidikan, Seni Budaya
JOPA (Johin Pahlawan) Sikola di Kampuang
Ndo dipapanjang caito, nan namo’e si jopa anak pindahan daghi kota, tontu agak balain teh nyoh sobuak lagak jo kughenah wa’e dibandiang dengan papaja tolu sinuruik nan indo ponah manginyam sikola di kota, malah sangkek itu papaja ro istilah’e indo ponah talampau daghi Panti doh, paliang jauah poi jalan2 dharmawisata ka topi lauik di Sasak atau poi ka Lubuak Landua samo mancoliak ayia tojun di Saghosah nagori Cubodak.
Condo ontunlah, si jopa salain tiok aghi poi sikola banyak pulo wakotu untuak bamain dengan kangkawan’e samo godang di kampuang lombah polak apolagi nan si jopa memang agak pamaleh pulo baghaja tamasuak mangaghojoan PR tugas sikola di ghumah tapi nan mangaji qur’an lai ghajin. Kalau lai tugas PR pampaliang si jopa lobiah ocok manyalin jawaban nan di buek si Adi atau si Adri Parman ( Anak Dari Paroman) atau lain’e wakotu baghaja samo2 di umah pak guru modin atau manyalin jawaban nan olah dipelok si Entin (Yustina Permata) wakotu pagi manjalang masuak kelas di sikola. Salain Adi jo si Entin si jopa juo punyo kawan sakelas nan akrab di kampuang banamo Darul, si Ajaih, Upik komek jo Sewan, sadangkan di koto panjang lai pulo konco palangkin wa’e banamo si Utam samo si Jamal nan anak ughang labuah togak tamasuak pulo jo paja pasa nan banamo Moni Manih.
Ponah sakali aghi Akaik si jopa dibaok Darul poi manangguak mancaghi lauak ka bonda ditopi sawah mak tuo tioghun’e di sawah lubuak dokek tang ayia poman. Nan paliang tagia mancaghi lauak puyu di tongah sawah di musim mambaliak, tingga mancokok miang nyoh ka dalam lubang bekas jojak kaki ughang mambaliak sobab ayia nan tagonang di sawah ndo bogha doh salain luluak goca, kangkadang lai ghutiang bagai, tapi nan ghutiang ro agak soghik dapek’e nyoh, sobab baghu taghesek sobuak ghutiang ro lansuang maluncek sampai omuah konai iduang bagai dek’e.
Olah ponek manangkok puyu di tongah sawah si darul jo si jopa poi katongah bonda mancaghi lauak, dek ayia bonda godang tontu agak soghik dapek lauak ditangkok jo tangguak kociak, jadi’e si jopa jo darul tapaso mandehe di solo2 batu jo ditopi tobiang bonda. Kalau Mandehe ro nan tasudah lai juo dapek lauak nan agak kasa sobuak saghoman kapogheh jo sighokan, kangkadang lai lo dapek mujahia nan anyuik daghi tobek Niak Toman. Sadang asyik papaja baduo ro mandehe, ndo katoghi tadonga teh nyoh si jopa tapokiak dek kasakik-an “uuuuuuih” nye si jopa maoghang sampai kalua ayia mato sambia ma ombuih2 talunjuak tangan’e. Sasudah ditanyo si darul ..”Jopa ba’a lo ajak’e mangko wa’ang sampai tapokiak jo kasakitan nampak di den, apo wa’ang konai pantak dughi atau konai cetuih dek labi ?. manjawab lah si jopa, ndo konai pantak bagai doh tapi ambo konai songek kangkalang. Tuteh wa’ang ndo bapangalaman mandehe lauak, kalau mandehe kangkalang ro harus dipociak-an daghi bagian kapalo ndo teh omuah daghi bagian ikua doh, olah teh maoghang ro nye si darul. Apo teh kaubek’e gho, ndo siagak sakik’e doh nye si jopa pulo batanyo ka si darul. Olah teh maoghang ro nye si darul, ubek’e mughah na nyoh, konciang-an talunjuak wa’ang ro…, nondak doh pakai ayia konciang aghiang bagai nye si jopa. Hoooi wa’ang lah gho diagiah tau ughang malah mocam lo nye ‘ang, cubolah lah dulu nye si darul, kok aghiang na teh bisa dibasuah baliak beko.
Montun teh, ndo banyak cengcong doh apolagi dek indo tahan manahan sakik kasudahan’e dikaghojo-an juo dek si jopa sambia mangalua-an jaga wa’e nan olah lesuik bakoghuik dek ulah lamo taghondam dalam ayia bonda. Wakotu disigham jo ayia konciang ro taghaso agak angek2 sobuak dek si jopa, Ndo lamo doh sasudah itu “picayo ndo picayo” tadonga si jopa mangecek ka si darul …”iyo bona mangangkuih resep ubek takapila wa’ang ro darul, kinin olah ilang sakik’e padohal cako ndo siagak sakik’e doh man-donyuik2 ka teh ubun2 di kapalo nye si jo sambia golak bakulum.
Kalau malam aghi biaso’e salopeh mugoghik, si jopa jo papaja kampuang dokek umah Ibu wa’e (tek Tiamin) baghaja mangaji ka ghumah mak tuo wa’e atau umak dek si Adi (tek Tioghun) dan kabotulan nan ma-aja mangaji ro pak tuo wa’e (Pak guru Modin) ayah si Adi nan banamo longkok Adhi Parmanta jo si Ipah (siti Syarifah). Lai teh ciek nan agak lain daghi nan lain ditompek lain, kalau papaja partamo kali dianta poi bagahaja mangaji di kampuang lombah polak, biaso’e sakalian dibaok cucuak daun kopi jo bogheh tigo tekong nan dibayia sakali sapokan. Cucuak daun kopi sabona’e untuak pa-otua daun kopi nan ka disalai atau didiang di ateh salayan atau dokek tungku dapua. Daun kopi nan olah mosiak dighameh sampai caia dan olah aluih jadilah “kopi daun” nan ayia’e untuak diminum sabagai panggonti teh. Sadangkan guno cucuak daun kopi di tompek mangaji adolah untuak malocik papaja nan mangaji ro agak mada sobuak atau olah baulang kali diaja mambaco qur’an atau sughek amma indo miang mangetuih atau indo ponah apa dek’e katiko disughuah maulang baliak apo nan olah diaja guru malam sabolun’e. Jadi papaja nan mada ro buliah di locik dengan cucuak daun kopi nan disoghah-an umak wa’e sangkek partamo kali mangaji supayo ghajin baghaja atau maulang kaji.
Nan konai locik atau konai libeh ro biaso’e ujuang jaghi nan sadang manunjuak apo nan dibaco, …..bogha teh podiah’e konai locik cucuak daun kopi nan lamo konai asok podeh lado gulai atau sagalo mocam nan dimasak diateh tungku dapua, bagi papaja nan ponah magahsoan kecek’e “sabona podiah jo angek manyinga”.
Yo lah babaliak itoh ka caito jo kughenah si jopa basikola di sempe tolu, sabona’e utak si jopa lai agak codiak atau sedang2 saja alias ndo andia bona doh, tapi itu juo teh kaghono si jopa anak sughang tungga babeleng dek ayah umak’e tontu tabiaso monjo, kalaupun agak pamaleh baghaja sajak dulu nan wa’e ndo ponah konai beghang doh. Apobilo papaja maleh baghaja, ba’a bona codiak’e tontu ndo ka bisa maksimal nilai ujian nan didapek. Cuman dek si jopa pandai bakawan apolagi ocok pulo mantraktir balanjo dikantin sikola katiko kalua main tontu banyak kawan2 wa’e nan sayang tamasuak si Enti anak buk guru Nelih. si Enti nan imut ro, kulik putiah, iduang mancuang balosuang pipik pulo, olun lamo bona lai jadi pomle si jopa pulo, kok dikaji soluak boluak cagho dikampuang antagho si Jopa dengan si Enti sabona’e ughang ro baipa kontan sobab ayah buk nelih adolah adiak sanak ibu dek nenek Tiombun nan umak pulo dek maktuo Tioghun jo tek Tiamin (ibu si jopa).
Jopa dengan si Enti olah jadian sajak pulang acara jalan2 ka simpang timbo abu, kajadian’e bamulo dek ulah si enti tagaliciak di batu godang licin sampai tajatuah ka batang tonga dokek jambatan panjang dan kabotulan nan manolong maambua ka tang ayia ro si jopa sampai kaduo’e basah kuyuik. si Jopa memang anak gaul dan sipaik gaul ro olah tabaok sajak wa’e sikola di padang, disampiang tampang wa’e gagah lo sobuak, parlente, kulik baghosiah kuniang lansek sainggo banyak pulo guru2 nan sayang kabokeh jopa tarutamo ibuk2 guru baiak nan masih gadih atau nan olah balaki jo punyo anak.
Salain kabiasaan si jopa salamo gho manyontoh jawaban PR alang aghi, katiko ujian pun si jopa tabiaso pulo manighu (nyontek) ka kawan sabolah munyubolah nan bongku wa’e badokek-an baiak disampiang kida jo kanan ndo katinggalan kabokeh kawan2 nan duduak dimuko atau di bulakang. Kalau guru pangawas suko santai sambia mambaco buku atau indo sitereng bona tontu si jopa bisa bebas manyontek koteh ujian kangkawan’e tarutamo ka si Adi atau ka si Enti sainggo bisa dapek nilai ghancak, si Adi jo si Enti memang tasobuik anak2 nan codiak dan biaso’e ocok batuka tompek jadi rangking satu atau rangking duo sajak masuak kelas satu sempe.
Tapi katiko basuo pangawas ujian nan sitereng tontu si jopa ndo bisa bakutiak sobuak tido manyontek jawaban kawan2’e, kadang2 mujua jo tatolong dek koteh sontekan nan ditulih diateh koteh kociak atau nan batulih dipangka pao dibawah sewa pendek nan dipakai’e. Cuman yo itu, nilai rapor wa’e kok indo ka sighah pampaliang dapek angko 6 (onam) atau lobiah sobuik samisal 6,75 (onam koma tujuah limo) tapi lumyan jo lah. Kigho2 Montunlah kughenah si jopa, tapi alhamdulillah katiko ujian pangabisan nan si jopa lai lulus.
Jakarta, 15 Feb. 2012
Dasril Alies (siDaihpoman)
Feb 8, 2012 | Galeri Fiksi, Konten Terbaru, Pendidikan, Seni Budaya
Pulang Kampuang Ka Lombah Polak
Sasudah tajua umah di padang, mamintak ancik kabokeh induak somang lamo nan mamboli umah di lubuak bagaluang salamo tigo aghi untuak bakomeh mam pak baghang pocah bolah, paghiuak jo kuali ka dalam peti. Dilipek pulo kain mangain saghoto baju mambaju ka dalam itaih nan jo koper ndo lupo tivi nan 27 inchi apolagi ketangin balap punyo si johin.
Puncak talamau basalendang kabuik
tampak cenceng nan daghi pasa tolu
salamo di paghantauan sonang iduik
kinin pulang kakampuang nan dituju..
Potang Sotu malam Akaik manumpang oto Mandala daghi padang nan dikaco balakang tatulih “KOMA RO” indo ponah disongko jo dikatoghi dek buk siti, pak Nurdin jo anak’e si johin olah sampai di simpang kantua camaik talamau dokek pasa tolu. Aghi lindok bontuak ka ujan, ayia mato balinang jatuah ka dalam montun pangona ibuk siti dibaok parasaan dek ati ibo mangona nasib paghuntuangan dikampuang iduik ka di-adang. Badobok daghah di dado pikighan bacampua aduak, tabayang kota padang nan batingga-an tabayang wajah tetangga dokek ghumah kawan maota potang jo pagi, indo buk Eti nan muncuang cipeh, indo uni Modis nan lanca, si Ida nan palinggoman suko mamiciak, indo pulo etek Lauyar nan patuyak ka laki’e tiok aghi tamasuak nenek Gheno nan suko batandang kokin kamai, baiak tuo jo mudo nampak samo miang nyoh sado alahan’e ayia mato manobiang malopeh buk siti poi pulang abih kakampuang …. ontah bilo lo ka basuo.
Dikampuang lombah polak (3 km daghi pasa tolu) dighumah tuo paninggalan ayah jo umak Niak Toman baduo jo Nek Tiombun (alm. Siti Ambun sari) umak kanduang etek Tioghun jo buk Siti nan punyo umah soko warisan olah baghosiah, lapiak kumbuah tabontang dighuang tongah, sado dunsanak dokek sakatughunan jo niniak mamak olah mananti ughang ghantau nan ka tibo. Wakotu baputa toghuih minik ka minik tadonga kalason pupuik oto baghonti topek dimuko umah tuo tando’e tek Tiamin (buk Siti Aminah Sari) olah tibo. Ndo lamo sasudah itu datang Malin Sodiq adiak bonsu tek tioghun jo tek tiamin (mamak dek si Johin, si Adi jo Ipah) basugiro manjopuik baghang nan baghu tughun daghi ateh oto mandala ditopi labuah.
Olah naik sado baghang ka ateh umah tuo, olah basolam tek Tiamin, pak Marahudin samo si Johin dengan sado ughang nan mananti sambia malopehan taghagak sunsughang, lai nan manangih, lai nan golak, lai pulo nan cuman manobiang sobuak jo ayia mato’e nyoh, tapi nan joleh sabona eboh bontuak kapa pocah. Oh iyo sanak lai nan lupo, pak Marah Nurdin laki tek Tiamin kalau pulang kampuang biaso dipanggia Marahudin dek dunsanak jo ughang kampuang Tek Tioamin nan lobiah tuo kaghono baliau bagola Marah dan banamo Nurdin, jadi supayo praktis maimbau namo Marah Nurdin digabuang manjadi Marahudin. Ndo dipapanjang caito, si Johin olah mulai sikola di SMP Tolu dan satu kelas pulo dengan si Adi anak mak tuo tioghun’e kabotulan olah naik pulo ka kelas 3 (tigo).
Wakotu si Johin partamo kali masuak sikola wa’e ditanyo dek ibuk guru Nelih (Nelisya Panggaya) nan muncuang’e cipeh kangkadang bontuak ndo ba-bandrol tamasuak agak pambeghang dan ocok mamiciak pusek anak mughik’e nan pamaleh mambuek PR atau atau mughik padusi suko manyenyeh mati kaghancak-an, tapi sabona’e ati ibuk ro elok dan paghatian ka anak mughik. Ibuk nelih batanyo ka si johin : “Oh.. ini sanehe anak murid baru itu, sia nama kamu nak ?..” olah ontun dijawab dek si johi : “Saya buk, nama lengkap saya si Johi Pahlawan buk guru” … mandonga namo johin ro ibuk Nelih lansuang bakomentar …”Nama kamu bagus pahlawan” …tapi si johi manyauik lo baliak …”buk guru, nama panggilan saya bukan pahlawan tapi si johin buk” …. tadonga lo baliak suagho buk nelih ” ya baiklah, kalau montun mulai hari kinin ibuk imbau ‘eh ibuk panggil saja kamu si Jopa, karena itu singkatan dari Johin Pahlawan. Mandonga buk nelih manggonti namo panggilan si johin manjadi si jopa mako saisi kelas ndo laki2 ndo padusi manjadi eboh, olah ontun tibo2 si Basrizal Ompong katua kelas 2B langsuang togak maagiah pangumuman ka sado kangkawan’e … ” sajak aghi kinin gho si johin kitoh panggia namo’e jadi Si Jopa.
Montunlah, buliah caito ijang talampau ba-tele2 bona kito aliah caito keluarga tek Tiamin pulang kampuang sungguahpun baghaliah disinen juo nyoh. Caito itoh lobiah banyak tontang si jopa samo Adi jo kangkawan’e salamo di SMP sampai tomaik di SMK Tolu tamasuak kughenah si jopa baiak disikola maupun pargaulan’e samo2 kangkawan sapamainan di kampuang lombah polak. Di awal caito lai disingguang bahaso anak2 tek tioghun jo pak modin nan baduo (Adi jo si Ipah) ghajin sikola dan codiak2 alias “utak nyolang”, tapi ontah ba’ a lo teh mangko diujuang caito tokoh utama itoh si Johi Pahlawan atau si Jopa sampai Ayah’e (pak Maharudin) manyobuik “utak kantang” atau Ninik’e (Niak Toman) nan manyolo jo tambahan namo “utak gotah boku”, jadi bacolah toghuih sampai tomaik.
Tontang lanjutan caito “utak nyolang jo utak kantang”, lobiah’e olah ba-jelo2 lo saghancak’e disambuang dalam catatan BAHASO TALU – Pokan Ghuba’a sapokan lai. Insya Allah !
Ndo dek sidoga bagai doh, cuman nan motiang itu juo teh, kabotulan aghi pokan Ghuba’a nan tukang caito koba bagalau olah taghagak pulo nak poi kapasa sakalian basuo jo induak bogheh nak mintak dibolian sagalo nan cak inan antagho lain pucuak sitopu, tindawan talingo boghuak, kulaghi batolua jo asam duyan. Mudah2an di pasa beko dapek pulo basaghobok dengan dunsanak rang talu di palanta lopau RTC (Rang Talu Community) sakalian maota jo minum kopi. [Lanjuik ka Bagian Katigo]
Jakarta, 08 Feb. 2012
Dasril Alies (siDaihpoman)
Terjemahan kata-kata & istilah khas Bahaso Talu :
sapitau = se-andainya ; Ogham tolak olah = haram (sungguh) tak pernah ; saghoman = seperti ;
longkok = lengkap ; kaghotu = kartu ; basaghoto = beserta ; soti = sakti ; bagak = pemberani ;
mamugo = memulai, awal pertama suatu kegiatan ; malakik = menjelang, sebelum ; sughek = surat ;
tantaha = tentera ; ghimbo anang = hutan belantara ; APRI = Angkatan Perang Republik Indonesia;
malam sipek = malam gelap ; peri-peri (PRRI) = Pemerintahan Revolusioner Republik Indonesia ;
mandapek = kata kiasan untuk orang yg berpunya = kaya ; kalerek (clerk) = tukang ketik ;
tongga babeleng = hanya satu2nya ; laki = suami (istilah dalam bahasa talu) ;
monjo ndo katuanan = manja tidak ketulungan (berlebihan) ;
mahansik = meminta, merengek (memelas) meminta sesuatu ; samato wayang = semata wayang (satu)
takodia = takdir, nasib ; bakalebuik = semrawut (heboh) ; pehaka (PHK) = pemutusan hubungan kerja ;
uang tulak = pesangon ; punseng = habis, tidak bersisa ; polak = kebun ; laki bini = suami istri ;
baduo kadughang = berdua orang, istilah bhs. talu untuk suami isteri ; aghuang = arung, melintas ;
mantereng = mewah ; sayuik = tanggung ; mamintak ancik = mohon pamit sebentar ; itaih = tas ;
ketangin balap = sepeda balap ; koma ro = mau kemana ; ndo katoghi = tidak disangka ;
muncuang cipeh = mulut tajam, nyelekit, ucapannya menyakitkan ; lanca = lancang, ceplas ceplos ;
palinggoman = gregetan, suka gemes ; mamiciak = mencubit ; patuyak = suka ngomong (bicara) keras ;
batandang = suka bertamu dan ngerumpi ; manobiang = ingin menangis, air mata tergenang ;
lapiak kumbuah = tikar anyaman dari kumbuah (sejenis tumbuhan air) ; kangkadang = ada kalanya ;
montun = begitu, seperti itu ; disinen = disana, menunjuk tempat yg jauh ; kughenah = tingkah laku ;
ontah ba’a lo teh = entah bagaimana pula ; manyolo = menyela, memotong pembicaraan seseorang ;
utak nyolang = otaknya terang (cemerlang), pintar ; utak kantang = otaknya seperti kentang, bodoh ;
utak gotah boku = otaknya seperti karet (rubber) yg dibekukan berbentuk bulat lonjong ;
ba-jelo2 = berkepanjangan, tak ada putusnya ; sidoga = iri hati, busuk hati ; cak inan = suka sekali, ingin
nan motiang = lantaran, yang menjadi penyebab ; kulaghi = nama sejenis ikan sungai khas talu ;
basighobok = bertemu (ber-hadap2an) ; palanta = bangku panjang, tempat duduk di warung kopi dll ; tontuan teh = mana tahu
Feb 8, 2012 | Konten Terbaru, Pendidikan, Seni Budaya
Sakapua sighiah,
Dunsanak jo simpatisan Rang Talu sado alahan’e, Sabolun caito ka dimulai nan partamo dimintaklah mo’oh talobiah dulu daghi sidaihpoman nan punyo caito. Tontuan teh, sapitau didalam caito nan ditulih lai namo jo gola nan saghoman, tompek nan samo – ogham tolak olah indo lai sobuak tido doh pangona basingajo salain kabotulan, sobab apo nan dicaito-an cuman sakada angan2 atau khayalan panulih samato nan dalam istilah tulih manulih disobuik caito fiktif atau rekayasa.
Sapinteh Lata Belakang
Bamulo caito daghi Niak Toman dikampuang Lombah Polak tapi namo baliau nan sabona’e “Norman” batambah dengan “Sati” dibalakang namo’e, jadi namo longkok di kaghotu panduduak tatulih Norman Sati. Ba’a lo mangko baimbuah kato sati dek kaghono ughang’e salain bagak, pandeka silek tuo, basaghoto lo soti alias ndo menpan konai pakuak ladiang atau konai tusuak pisau balati, Konon koba’e tabotiak tabaghito daghi ughang tuo2 dizaman peri-peri (PRRI) dulu sakitar taun 1958 -1960 niak toman soto ka ghimbo anang untuak mangungsi dek di koja2 tantaha pusek (APRI) nan masuak mandaghek malalui pantai Sasak toghuih ka kampuang itoh nan banamo nagori Tolu jo Sinuruik. Ba’a mangko ka tolu tujuan tantaha ro dek tasobauk di tolu adolah markas patahanan pambaghontak nan dipimpin tokoh peri2 sangkek itu kalau indo salah Kolonel Achmad Husen jo Azwar Tongtong, tapi ndo lai hubungan tali daghah bagai doh apolagi badunsanak dengan Ayu Tingting panyanyi dangdhut kinin nan tamusohua jo logu Alamaik Palosu. Nan joleh kaduo’e sampai TALU-ncua babini dengan ughang tolu.
Baliak caito ka Niak Toman, ponah sakali di tongah malam sipek tadonga anjiang eboh manyalak bakapanjangan sasudah itu tadonga lo bodia malotuih tigo kali dan kabotulan Niak Toman malam ro sadang pulang basibagak kaghumah bini’e dikampuang lombah polak atau tughun daghi ghimbo pangungsian untuak manjompuik boka jo pisau sighauik kasayangan’e. Sasudah kajadian malam ro ughang kampuang bagunjiang kokin kamai indo dilopau indo disawah jo ditopi tang ayia, gunjiang ro bahaso Niak Toman malongko sabolun sampai dighumah bini’e konai tembak dek tantaha tigo kali tapi nan wa’e ndo ba’a tido doh, sadangkan caito versi tantara baliau konai di tembak dan laghi baliak ka tongah ghimbo. sajak itu teh tasobuik lo niak toman ndo menpan konai tembak. Tontang Niak Toman insya Allah isuak kitoh pelok pulo caito tasandighi.
Adiak padusi Niak Toman nan banamo Siti Ambun Suri tapi sasudah bacucu biaso pulo dipanggia ghang kampuang Nek Tiombun. Timpak nan daghi nek tiombun punyo anak batigo ughang nan paliang tuo banamo Siti Harumnah, anak nan tongah banamo Siti Aminah ditambah sughang laki2 nan paliang kociak banamo Ahmad Sodiqin. Kabotulan anak2 nek tiombun olah dewasa sado alahan’e dan olah baghumah tanggo pulo atau istilah kampuang’e lah-balaki jo olah babini. Siti Harumnah jo Siti Aminah sajak kociak dipanggia ayah umak’e Tioghun samo Tiamin. Sadangkan Ahmad Sadiqin sasudah babini dipicayo mamongku jabatan sabagai Tumalin kampuang, jadi sajak itu lokek lo namo panggilan baliau Malin Sodiq.
Montunlah sanak, itoh mulai bacaghito “Utak Nyolang jo Utak Kantang” ..sasuai judul di ateh, mongko caito’e : Etek Tioghun (Siti Harumnah) punya tumpangan iduik banamo Mohidin biaso nan dipanggia Pak Guru Modin dan punyo anak banamo Adri Parman (Adi) jo Siti Syaripah (Ipah), sadangkan Etek Tiamin (Siti Aminah Sari) punyo laki pulo banamo Marah Nurdin dan punyo anak sughang tungga babeleng nan indo ba-kakak ba-radiak lai.. yang diagiah namo Johin Pahlawan. Dicoliak umua, si Adi jo si Johin ampiang sabayo sobab lahia di taun nan samo cuman balain bulan jo aghi kok tibo di badan sapinteh lalu samo godang pulo cuman beda kughuih jo badogok. Keluarga tek tioghun salamo’e sajak kociak tingga dikampuang lombah polak dek laki tek tioghun (guru modin) bakaghojo sabagai guru SD disampiang ba-sawah sakaligus jadi guru mangaji pulo di ghumah, walaupun iduik sederhana tapi anak2 wa’e si Ipah jo si Adi ghajin basikola dan codiak2 pulo alias punyo “utak nyolang”.
Lain dengan keluarga tek tioghun mako tek tiamin (ibuk Siti Aminah) sabolun tingga manotap dikampuang ughang ro sakaluarga iduik dighantau, sobuiklah di kota Padang dek kaghono pak Marah Nurdin bakaghojo di salah satu bank swasta dan tontu agak mandapek alias kayo lo sobuak atau iduik bakacukupan walaupun pak Nurdin cuman kojo jadi kalerek di kantua. Anak nan sughang tongga babeleng banamo Johin Pahlawan olah tabiaso iduik monjo ndo katuanan – apo dimintak apo dapek jaghanglah kondak nan indo balaku, maklumlah namo’e anak samato wayang, sa-andai indo dapek nan dimintak si Johin pasti mahansik bakapanjangan.
Dunsanak, yang namo’e pangidupan jo jalan iduik manusia indo kalopeh daghi takodia jo paghuntuangan nan olah ditontuan dek Tuhan Allah Swt dan itoh sabagai umaik hanyo tingga manjalani. Malang ndo dapek dighayiah mujua ndo dapek ditulak, mujua sapanjang aghi nan malang sakijok mato. Montun teh, sakitar taun 1998 ampiang di sado suduik jogaik dunia tamasuak di Indonesia olah tajadi kakacauan di bidang ekonomi jo pitih mamitih sampai bakalebuik nan tamusohua jo krismon (krisis moneter) sainggo banyak pagawai swasta tapaso baghonti bakaghojo dek ulah konai Pehaka. Indo pagholu dipapanjang masalah krismon, nan joleh pak Marah Nurdin tamasuak pagawai nan konai pehaka pulo sangkek itu tapi alhamdulillah moh lai mandapek uang tulak nan cukuik lumayan godang’e ditaghimo.
Lopeh maso krismon walaupun pak Marah Nurdin jadi pangangguran dek uang tulak cukuik banyak mako keluarga buk Siti masih tingga di kota padang, tapi yang namo’e pitih talotak kalau indo lai pancaghian untuak panambah tontu lamo kalamoan bisa abih lo teh nyoh punseng ndo basiso. Sungguahpun agak talambek, tapikia umua nan kabatambah tuo juo apolagi mangona maso depan si Johin anak palito ati kasayangan baduo kadughang nan baghu kolaih duo di SMP, mako bapokaik lah ibuk Siti jo pak Marah Nurdin untuak mancubo mamugo iduik baghu di kampuang buk Siti alias pulang kakampuang asa.
Aghi potang sonjo lah tibo, lopeh mugoghik sasudah makan malam baghetonglah buk Siti samo pak Nurdin batigo jo si Johin mangecek daghi ati ka ati ditimbang elok jo bughuak pindah kakampuang. malakik wakotu isya tibo alhamdulillah lah dapek kato mupokaik baduo laki bini, bak kato patatah minang juo …”bulek kato dek mupokaik – bulek ayia dek pambuluah, kok bulek olah bisa digolek-an – kok picak olah bisa dilayangkan, layia takombang angin tibo – lauik nan dalam ka di aghuang.
Sabolun mato takantuak buk siti poi kabiliak muko manulih sughek duo pucuak, sughek tatuju ka uniang Tioghun bacaghito tontang niak nak pulang abih kakampuang. Sughek kaduo kabokeh Mamak Toman baduo jo Malin Sodiq adiak kanduang, salain bacaghito tontang apak si Johin nan konai pehaka tapi dalam sughek ro bakecek-an pak Nurdin mamintak pangsiun mudo kaghono baniak iduik dikampuang, sakalian lo nak mamintak isin maunyi umah tuo. Sajak Nek Tiombun (Siti Ambun Suri) umak buk siti jo tek tioghun maningga memang umah tuo ro umpamo ndo baunyi doh, pampaliang Niak Toman nan tidua dibiliak dokek dapua, nan 2 (duo) buah biliak lai dibagian muko salamo gho kosong tapi salalu dibaghosiahan dek si Ipah anak tek tioghun. Sadangkan tek tioghun olah mambuek umah sughang di ateh tanah sabolah umah tuo.
Niak Toman punyo anak sughang laki2 banamo Duna bagak (Adnan), sajak bini’e maningga di Mokah wakotu naiak oji baduo pulang ka umah dunsanak sobak ndo punyo anak padusi nan ka ditompang, tapi cagho dikampuang jangga nampak’e kalau masih tingga di umah bini nan olah maningga dunia.
Kampuang lombah polak talotak di legheng bukik sakitar nagori Sinuruik sabolah Tolu kacamatan talamau nan banamo bukik jonjang kambiang, tapi ontah sajak bilo bamulo sobutan bagi dunsanak di paghantauan nan baghasa daghi kacamatan talamau indo tuka baghubah apokah daghi tolu apo sinuruik jo kojai salamo gho cuman disobuik ciek namo nagori yaitu “Tolu atau Talu” dan bilo ditanyo dima kampuang asa pasti di jawab “Talu”, kalau ditanyo uhang mano pulo nan tasudah biaso dijawab “Rang Talu” atau kami urang talu.
Rami lah rami pasa rang talu – rami dek anak si urang kajai,
Dimalah hati indak ka rindu sadang disayang badan bacarai.
Satonggak jalan yo nan luruih
Babelok jalan kabatang umpai,
Ba sabab badan mangko nyo kuruih
Banyak mungkasuik nan indao sampai
Kigho2 bontuak bunyi pantun logu “Rang Talu” itu bonalah nan taghaso dek ibuk Siti Aminah (buk siti) jo pak Nurdin baduo kadughang. Sabolun pulang ka kampuang, dek pitih kacio olah sayuik tingga basiso sakadar untuak iduik 3 (tigo) bulan tontu pagholu pitih ka boka iduik tingga di kampuang. Olah dikaji untuang jo ghugi, sosa daolu pandapatan sosa kudian ndo baguno, dek lah padek paretongan ghumah ghancak sadang elok mantereng indo sobuak nan di kota padang tapaso ka di lego dijua pulo.
Rumah talotak dilubuak bagaluang
Induak somang lamo nan mamboli
Pulang kampuang di baok untuang
Mudah2an dikampuang sonang ati
Syahdan al-kisah, timpak nan daghi pado itu olah basuo ghueh dengan buku, topek katiko tibo lo maso, mako keluarga buk Siti Aminah nan batigo ughang samo laki wa’e pak Marah Nurdin saghoto anak’e si Johin pulang kakampuang hanyo lai. [Basambuang ka Bag. II]) …,
Jakarta, 08 Feb. 2012
Dasril Alies (siDaihpoman)
Note : Berhubung postingan cukup panjang, maka tulisan dibagi menjadi beberapa bagian [Sipangka]
Feb 3, 2012 | Akademika, Konten Terbaru, Pendidikan, Seni Budaya
Assalamu’alaikum Wr Wb,
Dunsanak Rang Talu sado alahan’e : Bahaso tolu adolah salah satu warisan budaya nenek muyang itoh (rang talu) nan baharogo dan patuik dan harus pulo kito jago dan lestarikan buliah jang sampai pulo punah atau ilang ndo bakosan daghi paredaran bumi Minang dan Indonesia pado umum’e. Satu diantagho – ndo ciek atau sabijo doh tapi salah satu nan dapek itoh kojoan (lakukan) adolah totauk bakomunikasi baiak tulisan maupun lisan (mangecek jo maota) dengan manggunokan bahaso tolu.
Bagi dunsanak rang talu ontah ajo jo ociak (uda jo uni), kawan samo godang, ipa jo bisan, adiak/kamanakan/cucu jo piuik nan indo bisa atau olun pas bona tontu dapek “baghaja bahaso talu” sakaligus untuak mambiasokan mamakai bahaso tolu dalam komunikasi sa-aghi2 paliang indo (minimal) sasamo rang talu dimalah juo ontah dikampuang atau dighantau. “Olah biaso mangko tabiaso – Pasa kaji dek diulang pasa jalan dek ditompuah” … itulah posan Niniak jo Anduang/Nenek, Ayah jo Umak atau ughang nan lobiah tuo daghi itoh basamo.
Aghi Pokan Ghuba’a nan lewaik siDaihpoman lai manulih status dalam bontuak caito bajudul : “Manyuntik Batang Gotah jo Ma-ayun Aghai Onau” ….. daghi sakian tanggapan jo komentar nan masuak mako lai molah sughang dunsanak kitoh nan mangoku bahaso wa’e sajak kociak sampai tomaik sikola SMA di tolu baghu tau apo nan dimungkosuik istilah “sighangkiak” untuak tompek (wadah) panampuang ayia nigho nan ma-nitiak daghi tajang atau tandan aghai onau nan olah dighoteh dek tukang buek gulo onau. Sighangkiak tabauek daghi batang botuang atau poghiang nan dikuduang sapanjang duo atau tigo uweh. Batang botuang atau poghiang ro (biaso’e sabatang atau 2 batang disambuang) digunokan pulo untuak sigai pamanjek batang onau tagantuang tenggi ghondah’e.
Papaja atau generasi mudo tolu tarutamo nan lahia jo godang di tanah ghantau bisa dimaklumi ndo bisa atau indo mangaghoti kato2 jo istilah bahaso tolu. Bukan sidaihpoman mampatido (meng-ada2) godang kamungkinan masih banyak pulo anak2, adiak jo kamanakan, cucu jo piuik itoh nan lahia jo godang dikampuang itoh nen yaitu di tolu jo sinuruik indo pulo mangaghoti atau bacondo (pura2) indo bisa babahaso tolu, maklumlah, paja2 generasi mudo kito indo di padang bahkan nan tingga jo basikola dikampuang tolu jo sinuruik pun kinin gho olah banyak bakomunikasi jo kato2 atau istilah nan bukan bahaso tolu, sabagai contoh ampiang ghato2 papaja ro nan mangecek : ba Se-se, apo Sae, Kaniak kanin; Orang kate, Kemane, Masukin, Kinyamin (?), Apa sih, Iya dong, Lu-gue, Aje gile; Ya lah pulak, Enak kali, Cam mana nyah, Pigi, Kelien jo sagalo mocam bahaso lain’e. Buliah jadi maleh atau singajo malupokan “Bahaso Tolu” ro tasobauk atau kaghono : Malu, Gengsi, disobuik Kampungan, disobuik Ndo Gaul tamasuak alasan lain nan indo masuak atau tamakan dek aka.
Ontahlah Waik yo bona mughuih ati siDaihpoman sampai ma-ughuik dado, mudah2an tamasuak pulo dunsanak rang talu nan sampai kinin masih eksis jo cinto mamakai bahaso tolu dan pasti maghaso kuciwa, sodiah bak luko konai sambilu …. sa-andai disuatu maso isuak bahaso tolu mailang bahkan punah samo sakali. Bak kecek pameo nek Nugha bini daghi uwan sidaihpoman nan banamo Ma’arik Dt. Tumangguang (alm) di kp. malayu Kotopanjang, mongko nyehe : “Amba lah roa den, iyo teh nye mangguang”. Sambia mangona-an, mudah2an dunsanak olun lupo jo kato2 : Sidoga, Sajoak, Moti, Boti, Tapunuik, Lonjo, Kaleok, Pugaik, Sandang tekeng, Ghoteh, jo Kudagho.
Dunsanak Rang Talu : itu teh sado’e nyoh nan pagholu itoh pikiakan jo inok-an basamo, bak kato2 nan ocok di-ulang2 siDaihpoman juo : “Kito Bangga Jadi Rang Talu dan Harus Bangga pulo ba-Bahaso Talu”
Kasimpulan’e : “Kok indo kitoh Rang Talu moh Sia lo lai mamakai Bahaso tolu” sabagai warisan budaya daghi Nenek Muyang itoh basamo yg patuik dan musti pulo kito jago & paliagho sapanjang maso, Insya Allah !
Wassalam,
Dasril Alies (siDaihpoman), Jakarta
ind_Latn ind_Latn min_Latn ind_Latn min_Latn min_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn bjn_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn zsm_Latn lit_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn zsm_Latn lit_Latn bjn_Latn ind_Latn bjn_Latn ind_Latn zsm_Latn min_Latn ind_Latn bjn_Latn zsm_Latn zsm_Latn ind_Latn ind_Latn zsm_Latn ind_Latn ind_Latn zsm_Latn ind_Latn ind_Latn bjn_Latn ind_Latn ind_Latn ind_Latn ind_Latn ind_Latn zsm_Latn bjn_Latn zsm_Latn srd_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn zsm_Latn min_Latn min_Latn min_Latn min_Latn min_Latn min_Latn min_Latn min_Latn zsm_Latn lit_Latn bjn_Latn zsm_Latn taq_Latn min_Latn min_Latn min_Latn min_Latn min_Latn min_Latn min_Latn ace_Latn min_Latn